29
E Iakop i Bele o Padan-Aram
1 Muri e Iakop i laho liu i bele na robo ne huriki na nirikena haro. 2 Na tahuna i bele, i matai a kabuna sipsip i tolu, ri mahita tabukoi na lomu, a vuhuna a lomu iea, a naru ne ria. A lomu ni kavitagu na kedo dagi. 3 Na tahuna a maka kabuna sipsip ri bele palupu ni ninu, e huriki a vora ni matakari a sipsip bara ri kule talea a kedo dagi i kavitagu a lomu ri ninu a maka sipsip, muri ri kavitagu tabua.
4 E Iakop i nana e huriki a matakari na sipsip, “Turagu mai, mua a viri vai?”
Ri koli mule ri ta maea, “Mia a bakovi o Haran.”
5 Lake i nana tabu, “E Leban, e tubune Nahor, mu lohoka vona o i uka?”
Ri koli mule, ri ta maea, “Mi lohoka vona.”
6 Muri i nana tabu, “Pali i kamumu, o i uka?”
Ri koli mule, ri ta maea, “I kamumu kunana. Mata lakea, e Resel, e tuna a ngatavine i valai turana a kabu na sipsip vona.”
7 Lakea e Iakop i ta maea, “Pali mua? A haro i tabana, pali i navai mu malaviriri hateka mu gale palupu a kabu na sipsip? Mu vakaninu, mu bole hamule ria, ri gi kani a varili.”
8 Ri koli mule, ri ta maea, “I uka ma mi gi rata mavonga. A kabuna sipsip bara ri bele palupu taro, muri bara mi kule talea a kedo ni tukari a lomu vona, mi vakaninu ria.”
9 E Iakop i tabana na ni ta turane huriki a matakari na sipsip, i bele e Resel turana a kabu na sipsip ne tamana, a vuhuna ia tara a matakari na sipsip. 10 Na tahuna i masia e Resel, e tune hana, e Leban, i valai turana a kabuna sipsip vona, i vano i kule talea a kedo na matana lomu, i vakaninu a maka sipsip ne hana. 11 Lakea e Iakop i ngurua e Resel, i vakatubu ni tangi. 12 I vakalongoa e Resel ia e tune Rebeka, e kurabane tamana. Lakea e Resel i nunu lakea na tanga, i vakalongoa e tamana.
13 Na tahuna e Leban i longoa a velenga ne Iakop, e tune kurabana, i bele, i laho malaviriri kunana, ge tagui ia. Lakea i rakoa, i ngurua, i tuli lakea na ruma. I tuverei ne hana na maki i bele vona. 14 Lakea e Leban i takia e Iakop, “Muholi, ioe a daragu.”
E Iakop i Parangi e Lea Rua e Resel
E Iakop i made turane Leban na keva i taku, 15 lakea e Leban i takia, “Ioe e tune kurabagu muholi. Pali a koi ioe go leho tavula. O taki iau, ge riva a mapana leho vomu?”
16 E Leban i tahoka e tuna ngatavine ala rua. A tabua e Lea, e tarina e Resel. 17 E Lea, a matana i havuhavu, pali e Resel, i labeka, i mata kamumu. 18 E Iakop i ngarua e Resel, lakea i takia e Leban, “Ga leho taro vomu na pida ge polorua, muri ga parangi vona e Resel, e tumu kiroko.”
19 Lakea e Leban i ta maea, “I kamumu bara o bolea, ma ge nabirei vona a viri na kabu tara. Ngane o made turagu.”
20 Lakea e Iakop i leho na pida i polorua, ge bolea e Resel, pali ra pida nga, i manga a parava popote kunana, a vuhuna i ngaru hatekea e Resel.
21 Muri e Iakop i takia e Leban, “O habia nau ngane e tumu, ga parangi vona. A vakalobo pali a pida o taki ga leho vona.”
22 Lakea e Leban i gale palupu e huriki na tanga, i ratea a habu. 23 I rodo a hini, i bolea e Lea, i habia ne Iakop, i mahita turana. 24 E Leban i habia ne Lea a vorakato ngatavine, a rana e Silpa, ge a vora vona.
25 Na hatelanga, i turutu vona e Lea i mahita turana. Lakea e Iakop i takia e Leban, “Ioe o rata navai iau? Iau a leho vomu ta ga parangi vona e Resel. I navai a hini o tami iau?”
26 Lakea e Leban i koli mulea, “I uka ma a rabune mia koea a ngatavine i muri ge parangi languia a viri i muga. 27 Pali ngane, o vakalobo taroa a parava na habu ge polorua ne marua e Lea muru parangi. Muri ga habi tabua vomu e tarina. Pali ioe bara o leho tabu na pida i polorua.”
28 E Iakop i longo vona a ngava iea. Muri i lobo a parava i polorua na habu, lakea e Leban i habi tabua vona e tuna e Resel, ge girihina. 29 E Bila, a vorakato ngatavine, i habi tabua ne Resel ge ia a vora vona. 30 E Iakop i mahita turane Resel, a vuhuna i ngaru hatekea ne Lea. Muri i leho tabu ne Leban na pida i polorua.
E Huriki e Tune Iakop
31 E BAKOVI DAGI i masia e Lea, i uka ma i ngaru hatekea e Iakop, lakea i tuhoria i tahoka a koma, pali e Resel i lame. 32 E Lea i singou. Muri i podea a koma bakovi, i vunua e Reuben.* Lakea i ta maea, “E BAKOVI DAGI i masia pali a nimadihi nau. Pali ngane e girihigu bara i ngaru iau.”
33 Muri e Lea i singou tabu. Na tahuna i poda tabua tara koma bakovi, i ta maea, “E BAKOVI DAGI i longo e Iakop i uka ma i ngaru iau, lakea i habi tabua nau a koma bakovi.” Lakea i vunua e Simion.†
34 Muri e Lea i singou tabu. Na tahuna i poda a koma bakovi tabu i ta maea, “Ngane e girihigu bara i madoko nau, a vuhuna a poda vona pali a koma bakovi ala tolu.” Lakea i vunua e Levi.‡
35 E Lea i singou tabu. Na tahuna i poda tabua tara koma bakovi, i ta maea, “Ngane bara kavurikea a rane BAKOVI DAGI.” Lakea i vunua e Iuda.§ Muri i lobo ni singou.
* 29:32 ‘Reuben’ na nita Hibru i manga ‘o masia, e tugu a bakovi.’ † 29:33 ‘Simion’ na nita Hibru i manga ‘a Viri i longo.’ ‡ 29:34 ‘Levi’ na nita Hibru i manga e ‘madoko.’ § 29:35 ‘Iuda’ na nita Hibru i manga e ‘kavurike.’