13
A Nilobona Malala
(Mateo 24:1-51; Lukas 21:5-36)
1 Na tahuna e Isu i laho tala na roho na Vure, tara murimuri vona i takia, “Mari ni tovo, o matai a maka ruma kamumu nga! O matai a maka kedo dagi ni hae ria vona!”
2 *E Isu i koli, i ta maea, “A maka roho dagi nga o matai, i uka tara kedo ge tabuli langa vona tara kedo tara. A kedo lobo bara ni ubipuka puru.”
3 Na tahuna e Isu i made na lolo e Oliva i pesi na tabeke tara, i mata lakea na roho na Vure. Lakea e Petrus, e Iakop, e Ioanes, e Andreas to nana kapilohoa, 4 “O taki mateu, garika ge bele a maki nga? Pali ge mata navai a kilakila na hini tabukoi ge bele a maki nga?”
5 E Isu i koli, i ta maea, “Mu mamata, ma ge tami mua e huriki. 6 E huriki ala kupo bara ri valai na ragu ri gi taki ria ta ria e Kristo, lakea bara ri tami e huriki ala kupo. 7 Na tahuna mu longo a ngava na vabinga, a velengana vabinga, naha ni turutu. A maka maki nga bara ri bele taro, pali a nilobona malala i tabana. 8 E huriki na robo tara bara ri vaubi turana e huriki na robo tara. A kabu na hariki tara bara i vaubi turana kabu na hariki tara. A maka vuruke, a pago bara i bele na tanga legelege. Ra maki nga bara ri bele muga, i manga a nimadihi na ngatavine i pahea a koma.
9 *“Mu tagari mua. Bara ni ru mua na limane huriki a bakovi ni pelekado a ngava, bara ni lagu mua pololilo na roho na vaponga. Bara ri vakapesi mua na matane huriki a matakari, a hariki, a vuhuna mu ramai iau. Na naro iea kunana bara mu vakalongo ria na Velenga Kamumu. 10 A Velenga Kamumu bara ni vakalongo taro na tanga lobo. 11 *Na tahuna ni lakavu mua, ni bole mua lakea na murina ngava, naha ni loho pae vona a ngava mu gu taki. Mu taki kunana a ngava a Hanu Kiripiripi ge habi ne mua, a vuhuna i uka ma ge mua ra mu gu ta. A Hanu Kiripiripi ra viri bara i ta polo ne mua.
12 *“A bakovi bara i lohopile vona e turana, bara i taki e huriki ri gi bimatea. A bakovi bara i lohopile e tuna, bara i taki e huriki ri gi rabalakia. E huriki a koma bara ri marikoi e tamane ria, ri taki e huriki ri gi bimate ria. 13 *E huriki lobo bara ri marikoi mua a vuhuna mu ramai iau. Pali e rei i pesi tora ge harena na parava i mate vona, a Vure bara i korimulea.
14 *“Na tahuna mu masia a bakovi muma hateka i ratapile a maki, i pesi na hini i uka ma a murina, pololilo na roho na Vure (A viri i gia a ngava iea ge longokilalea), e huriki ri made o Iudea ri gi ha lakea na lolo. 15 *Pali a viri i pesi polovavo na ruma vona, i uka ma ge dili na ruma ge bole ranga maki. 16 A viri i leho na hania, i uka ma ge hamule na tanga ge bole a varakia vona. 17 *E huriki a ngatavine ri singou, e huriki a ngatavine ri vakaruru, bara ri marego hateka na parava iea! 18 Mu vasileki a maki nga i uka ma ri gi bele na tahuna na malangia, 19 *a vuhuna a maka parava nga bara ri hale liu na parava lobo. Hosi, na tahuna a Vure i ratarike a malala, i valai i harena mona, i uka tara parava ge hale maea. Pali muri ma, i uka ma ge hale maea tabu. 20 Bara a Bakovi Dagi i uka ma ge vakakapo a parava nga, e huriki lobo bara ri mate. Pali bara i vakakapo ria, ge korimule e huriki a bakovi a ngatavine i vulaki ria. 21 I mavonga, nahea mu gu longo mai e huriki a bakovi ri ta maea, ‘Mata valai! E Kristo ia koea,’ o ‘Mata lakea! E Kristo ia lake!’ Naha ni longo mai ria, 22 *a vuhuna e huriki a nitamina kristo, a nitamina propet bara ri pesi rike, ri rata a maka nivakasiri dagi, a maki dagi ni turutu vona, ri ngaru ni tami e huriki. Bara i kara ria, bara ri tami tabu e huriki a bakovi a ngatavine a Vure i vulaki ria. 23 Ngane mu mamata! A taki muga mua vona pali a maka maki ge bele muri ma.
24 *“Muri na maka nimadihi nga ri gi bele:
‘A haro bara i paravunu,
a keva tara i uka ma ge para.
25 A maka hada bara ri mapasi tala na hunu,
a maka nitora ri tabuli na hunu bara ni polu.’
26 *“Na tahuna iea e huriki lobo bara ri masia a Tuna Bakovi ge valai na bubu turana nitora dagi, a nipara. 27 *Muri bara i rudu e huriki a agelo vona, ri gi vakalipopo e huriki a viri i vulaki pali na tabeke lobo na malala a hunu.
A Kai a Balele
(Mateo 24:32-35; Lukas 21:29-33)
28 “Mu bole a lohokanga vona a kai a balele. Na tahuna i tahoka a totona a rahana, i lubu a pagana, bara mu pasimata vona a tahuna haro i tabukoi. 29 I mavonga kunana na tahuna mu matai a maki nga ri bele, bara mu lohoka vona a Tuna Bakovi i valai tabukoi liu pali. 30 A taki muholi mua, e huriki a bakovi a ngatavine na tahuna iea i uka ma ri gi mate ma, a maka maki nga ri gi bele taro. 31 A hunu a malala bara ru lobo, pali a nitagu i uka ma ge lobo.
A Parava i Uka Ma Ni Lohoka Vona
(Mateo 24:36-44)
32 “I uka tara viri ge lohoka vona a parava, a kilala ge bele vona a maki nga. E huriki a agelo na hunu ranga i uka ma ri lohoka vona a parava iea. A Tuna Vure tara i uka ma i lohoka vona. E Tamana kunana i lohoka vona a parava iea. 33 Mu matadoko! Mu mamata! I uka ma mu lohoka vona a parava ge bele vona a maki nga. 34 I manga a bakovi i laho basi. I pea a ruma vona i taki e huriki a vora vona ri gi matakaria. I vaveru ne ria a maka leho. I takia a bakovi i matakaria a mataruma ge mamata. 35 *Pali mua ranga mu mamata, a vuhuna i uka ma mu lohoka vona a kilala bara i hamule vona a tahona ruma. Ge hamule na malunga, o na kuru rodo, o na malabeonga, o na hatelanga pokopoko. 36 Ma ge valai vakaturutu, ge matai mua mu gu mahita. 37 Ra maki a taki mua vona, a taki e huriki lobo vona. Mu mamata!”
* 13:2 Luk 19:44 * 13:9 Mat 10:17-20 * 13:11 Luk 12:11-12 * 13:12 Mat 10:21 * 13:13 Mat 10:22; Ion 15:21 * 13:14 Dan 9:27; 11:31; 12:11 * 13:15 Luk 17:31 * 13:17 Luk 23:29 * 13:19 Dan 12:1; Kap 7:14 * 13:22 Kap 13:13 * 13:24 Ais 13:10; Jol 2:10,31; 3:15; Kap 6:12-13 * 13:26 Kap 1:7 * 13:27 Mat 13:41 * 13:35 Luk 12:38